Broj: 711-I-1177-P-31/21-06-12

Zagreb, 21. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika** **Stipe Ursića, općinskog načelnika Općine Brela,** na 131. sjednici, održanoj 18. lipnja 2021., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Stipe Ursića, općinskog načelnika Općine Brela, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva Vodovod d.o.o. od 22. ožujka 2018.**

**II. Pokreće se postupak za odlučivanje o sukobu interesa protiv dužnosnika Stipe Ursića, općinskog načelnika Općine Brela, zbog moguće povrede članka 7. podstavka c) ZSSI-a, koja proizlazi iz sudjelovanja na Skupštini trgovačkog društva Vodovod d.o.o. 22. ožujka 2018. na kojoj je dužnosnik sudjelovao u postupku glasovanja prilikom odabira samoga sebe za člana Nadzornog odbora trgovačkog društva Vodovod d.o.o., iz čega proizlazi da je dužnosnik zlouporabio posebna prava koja proizlaze iz obavljanja njegove dužnosti.**

**III. Pokreće se postupak za odlučivanje o sukobu interesa protiv dužnosnika Stipe Ursića, općinskog načelnika Općine Brela, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao općinski načelnik Općine Brela te član Skupštine trgovačkog društva Vodovod d.o.o. sudjelovao u odlučivanju na sjednici predstavnika Skupštine društva 22. ožujka 2018. o imenovanju članova Nadzornog odbora istog društva, bez prijedloga Općinskog vijeća Općine Brela.**

**IV. Poziva se dužnosnik Stipe Ursić da, u roku od 15 dana od dana primitka ove Odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja odluke.**

Obrazloženje

Povjerenstvo je u predmetu P-327/19, otvorenom u odnosu na dužnosnika Jozu Vranješa i Joška Roščića zaprimilo dokumentaciju trgovačkog društva Vodovod d.o.o. sa sjedištem u Makarskoj iz kojih je steklo vlastita saznanja o mogućoj povredi članka 14. stavka 1. i od strane drugih dužnosnika, između ostalih i Stipe Ursića, općinskog načelnika Općine Brela, slijedom čega je otvoren novi predmet koji se vodi pod brojem P-31/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Stipe Ursić povodom obnašanja dužnosti općinskog načelnika Općine Brela obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Stipe Ursić obnaša dužnost općinskog načelnika Općine Brela u svom trećem mandatu, od 21. svibnja 2021. Istu dužnost dužnosnik Jakov Vetma je obnašao i u prethodnom mandatu, od 2013. do 2017. te od 2017. do 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Uvidom u podatke nadležnog Trgovačkog suda u Splitu utvrđeno je da je pod matičnim brojem subjekta 060156237 upisano trgovačko društvo Vodovod d.o.o. čiji osnivač su Grad Makarska, Općina Brela. Općina Baška Voda, Općina Podgora, Općina Gradac i Općina Tučepi.

Trgovačko društvo Vodovod d.o.o.-Makarska se na zahtjev Povjerenstva dopisom broj 636/2021 od 26. ožujka 2021. očitovalo navodeći da je Stipe Ursić član Nadzornog odbora trgovačkog društva Vodovod d.o.o. od 22. ožujka 2018. temeljem odluke Skupštine društva te da ne prima naknadu za navedenu funkciju.

Uvidom u Zapisnik sa Skupštine društva VODOVOD d.o.o. od 22. ožujka 2018. utvrđeno je da je pod točkom 3. dnevnog reda odlučivano o imenovanju članova Nadzornog odbora, a između ostalih bio je predložen i imenovan i Stipe Ursić.

Daljnjim dopisom trgovačkog društva Vodovod d.o.o.-Makarska utvrđeno je da je na predmetnoj sjednici bio prisutan Stipe Ursić, a navedeno je da je član društva Općina Brela predložila Stipu Ursića za imenovanje članom Nadzornog odbora, te je trgovačko društvo Vodovod d.o.o.-Makarska navelo da je na predmetnoj sjednici Skupštine Općinu Brela kao člana društva zastupao Stipe Ursić.

Povjerenstvo je uvidom u prikupljenu dokumentaciju steklo saznanja o mogućoj povredi članka 7. c) ZSSI-a dužnosnika, koja proizlazi iz okolnosti da je dužnosnik kao predstavnik tijela u kojem obnaša javnu dužnost i u okviru svojih ovlasti na Skupštini trgovačkog društva Vodovod d.o.o. 22. ožujka 2018. sudjelovao u postupku glasovanja prilikom odabira samoga sebe za člana Nadzornog odbora trgovačkog društva Vodovod d.o.o., iz čega proizlazi da je dužnosnik zlouporabio posebna prava koja proizlaze iz obavljanja njegove dužnosti.

Budući da iz prikupljene dokumentacije proizlazi da je dužnosnik Stipe Ursić član Nadzornog odbora trgovačkog društva VODOVOD d.o.o. od 22. ožujka 2018., Povjerenstvo je steklo saznanja o mogućoj povredi članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva Vodovod d.o.o. od 22. ožujka 2018.

Povjerenstvo je također uvidom u prikupljenu dokumentaciju steklo saznanja o mogućoj povredi članka 15. stavka 2. ZSSI-a, koja proizlazi iz okolnosti da je dužnosnik kao općinski načelnik Općine Brela te član Skupštine trgovačkog društva Vodovod d.o.o. sudjelovao u odlučivanju na sjednici predstavnika Skupštine društva 22. ožujka 2018. o imenovanju članova Nadzornog odbora istog društva, bez prijedloga Općinskog vijeća Općine Brela.

Sukladno članku 39. stavku 3. ZSSI-a, poziva se dužnosnik Stipe Ursić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Stipe Ursić, elektronička dostava
2. Objava na internetskoj stranici Povjerenstva
3. Pismohrana